Hierdie variasie van ons maalvleis- en groente gereg was gisteraand heel smaaklik. As Outop 'n duim na bo gee, dan weet ek dit was 'n treffer en kan maar op die Lock pandok se menu verskyn in die toekoms. Die mengsel kan of in pastei vorm opgedis word of net so in lae opgeskep word.
Die groentes was vooraf gegeur na smaak en liggies gebraai in 'n diep pan (ek het een ui en 'n drie-kool-mengsel plus 'n halwe pak spinasie gebruik). Toe dit gaar was, het ek 'n dun lagie parmesan oorgestrooi. Daarna is dit eenkant toe geskuif om plek te maak sodat die maalvleis in dieselfde pan gebraai kon word. Die vleis was apart gegeur met 'n klein bietjie kerrie, sout en peper.
Daar het 'n klompie vleis en groente oorgebly wat ek deurmekaar geroer het en toe in 'n klein broodpannetjie nog 'n pastei aanmekaar geslaan. Die kapokaartappels was heel onder geskep, gevolg met die groente en vleismengsel. Weer so lekseltjie kaas bo oor voordat die laaste repie deeg kepies gesny en bo-oor geplaas was. Gebak tot die degie goudbruin was.
Ek wonder die laaste paar dae of ek nie sommer net moet laat los en eet tot ek bars nie. Sê nou net Cerona kry vir my beet?
Hierdie soet-suur hoender is gevaarlik lekker en die deeg werk 100 persent vir uieringe ook. Dit sal ook 'n heerlike sous en degie wees vir varkvleis. Outop is so beindruk en die Gold Coast kinders wat fynproewers is, ook! Ongelukkig het ek die skakel verloor om erkenning vir die resep wat ons gevolg het te kan gee, so as dit jou resep is, laat my weet groot asseblief!
Ek vra onverskoning vir die groot fotos. Die program is op die koffie en die ouens werk genadiglik daaraan. Ek kan dit nie kleiner maak op my komputer en weer plaas op die oomblik nie. Hopenlik kry hulle die probleem uitgesorteer.